РЕШЕНИЕ НА КОМИСИЯТА
от 11 юни 2007 година
за изменение на Решение 2007/31/ЕО за определяне на преходни мерки по отношение изпращането от България до други държави-членки на някои продукти от секторите на месото и млякото, покрити от Регламент (ЕО) № 853/2004 на Европейския парламент и на Съвета
(нотифицирано под номер C(2007) 2386)
(Текст от значение за ЕИП)
(2007/398/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Акта за присъединяване на България и Румъния, и по-специално член 42 от него,
като взе предвид Директива 89/662/ЕИО на Съвета от 11 декември 1989 г. относно ветеринарните проверки по отношение на търговията вътре в Общността с оглед доизграждането на вътрешния пазар (1), и по-специално член 9, параграф 4 от нея,
като има предвид, че:
(1)
Решение 2007/31/ЕО на Комисията (2) определя преходни мерки по отношение изпращането от България до други държави-членки на някои продукти от секторите на месото и млякото, покрити от приложение III към Регламент (ЕО) № 853/2004 на Европейския парламент и на Съвета от 29 април 2004 г. относно определяне на специфични хигиенни правила за храните от животински произход (3). Тези продукти следва да се изпращат от България единствено ако са добити в преработвателно предприятие, включено в приложението към съответното решение.
(2)
Решение 2007/213/ЕО на Комисията (4) беше изменено с Решение 2007/213/ЕО за заличаване на някои предприятия от списъка от приложението към Решение 2007/31/ЕО по искане на българските органи.
(3)
Хранителната и ветеринарна служба (FVO) проведе нова мисия в България от 12 до 23 март 2007 г. с оглед оценка на състоянието на преработвателните предприятия.
(4)
България, с подкрепата на Хранителната и ветеринарна служба (FVO), извършва оценка на всички преработвателни предприятия в тези сектори. В този контекст България поиска някои предприятия да бъдат добавени към списъка от приложението към Решение 2007/31/ЕО. Българските органи дадоха гаранции, че тези предприятия сега напълно съответстват на изискванията на Общността. Следователно списъкът във въпросното приложение следва съответно да се актуализира. За повече яснота е целесъобразно да се замени с приложението към настоящото решение.
(5)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Приложението към Решение 2007/31/ЕО се заменя с текста в приложението към настоящото решение.
Член 2
Адресати на настоящото решение са държавите-членки.
Съставено в Брюксел на 11 юни 2007 година.